**Superman** je fiktívny superhrdina z komiksov publikovaných spoločnosťou DC Comics. Je to úplne prvý komiksový superhrdina, jeho debutom v Action Comics #1 v júni roku 1938 začal vytvárať superhrdinský žáner. Odvtedy je jedným z najobľúbenejších a najpopulárnejších superhrdinov a je považovaný za americkú popkultúrnu ikonu. Jeho rodným menom je **Kal-El**, meno jeho ľudského alter ega je **Clark Kent**. Úhlavným nepriateľom Supermana je superzločinec Lex Luthor.

Supermanov výrazný a ikonický vzhľad tvorí modrý kostým, červený plášť a štylizovaný červenožltý emblém s písmenom S. Tento emblém ho symbolizuje v nespočetných médiách.

Autormi postavy sú Kanaďan Joe Shuster a Američan Jerry Siegel, no vlastníctvo postavy je často predmetom sporu. Siegel a Shuster dvakrát žalovali spoločnosť DC Comics o vrátenie právneho vlastníctva.

Základný opis
-------------

Superman, vlastným menom Kal-El, pochádza z planéty Krypton, ktorá však bola zničená ešte kým bol malé dieťa. Jeho rodičia Jor-El a Lara Lor-Van predvídajú skazu planéty a podarí sa im syna evakuovať v malej vesmírnej lodi, ktorá pristane na planéte Zem neďaleko malého amerického mestečka Smallville, v štáte Kansas. Pád vesmírnej lode si všimnú bezdetní manželia Martha a Jonathan Kentovci. V troskách objavia Kal-Ela, ktorého si adoptujú a vychovávajú ho ako Clarka Kenta. Keď dospeje, presťahuje sa Clark do veľkomesta Metropolis, kde sa zamestná v denníku Daily Planet ako reportér. Zároveň sa však rozhodne využiť svoje nadľudské schopnosti pre pomoc v boji proti zlu a stane sa superhrdinom, ktorého nazývajú Superman. Clark Kent začne žiť dvojitý život – život nemotorného a nepríťažlivého novinára-outsidera, a život superhrdinu, ktorý každý deň zachraňuje svet. Aby toho nebolo málo, zamiluje sa do kolegyne Lois Laneovej.

Vývin postavy
-------------

Superman bol po svojom vzniku neohrozeným a drsným superhrdinom, ktorý bojoval za prostých a chudobných ľudí. Jeho nepriateľov tvorili rôzni mafiáni, skorumpovaní podnikatelia a násilníci. V neskorších rokoch boli v komiksoch predstavení aj superzločinci v kostýmoch. Superman postupne získaval nové superschopnosti, stal sa členom superhrdinskej organizácie Justice Society of America a tiež bojoval v druhej svetovej vojne.

V 60. rokoch 20. storočia bol v komiksoch zavedený koncept multiverza. V tejto dobe bol predstavený druhý, mladší Superman, ktorý existoval vo svete paralelnom tomu, v ktorom žila pôvodná verzia zo 40. rokov. Tento nový Superman pozmenenú svoju fiktívnu históriu – nežil počas druhej svetovej vojny, už pred dospelosťou vystupoval ako superhrdina s menom Superboy, a ako Superman sa sa stal členom superhrdinského tímu Justice League of America. V týchto rokoch boli do modernej mytológie pridávané rôzne nové postavy, medzi ktoré patrila napríklad Supergirl – Clarkova sesternica Kara Zor-El, ktorá tiež prežila skázu planéty Krypton.

V 80. rokoch došlo k radikálnemu prepísaniu mytológie Supermana po príbehu *Crisis of Infinite Earths* (Kríza nekonečných Zemí). Spoločnosť DC Comics sa rozhodla spojiť všetky vtedajšie paralelné svety do jedného, aby tak zjednodušili vychádzajúce komiksy. Okrem jeho sesternice Supergirl bola tiež vymazaná Clarkova mladistvá Superboy identita. Jeho osobnosť sa však nemení, no do Metropolisu prichádza neskúsenejší ako v predchádzajúcich verziách príbehu. Napriek tomu si čoskoro získa lásku Lois Lane.

V roku 1992 dochádza k výraznému posunu, keď v príbehu *The Death of Superman* (Smrť Supermana) po boji s monštrom menom Doomsday umiera. Superman je však neskôr vzkriesený a v roku 1996 si berie za ženu Lois Lane.

Osobnosť
--------

V prvých rokoch existencie Supermana bola jeho osobnosť výrazne odlišná od tej súčasnej. Superman bol agresívny, drsný a mal voľnejší morálny kódex. Nemal žiadne problémy s použitím násilia proti jeho oponentom a často proti nim bojoval bez ohľadu na ich zdravie. Zvykol s nimi zaobchádzať takým spôsobom, ktorý bol pre nich často smrteľný (aj keď takéto úmrtia sa priamo na stranách komiksov nezobrazovali). Táto verzia Supermana existovala do roku 1940, keď nový editor Whitney Ellsworth zaviedol prísnejší a pevnejší morálny kódex, ktorý umiernil Supermanove správanie a zakázal mu zabíjať svojich nepriateľov.

Osobnosť Supermana býva charakterizovaná ako "dobrý skaut." Má silné a absolútne morálne zásady. Verí v spravodlivosť, ktorá sa však deje iba prostredníctvom zákonných a morálnych prostriedkov, v čom sa v niektorých prípadoch dostáva do sporu s Batmanom.

Superschopnosti
---------------

Schopnosťami sa radí medzi najsilnejších superhrdinov. Disponuje ohromnou fyzickou silou, dokáže lietať obrovskou rýchlosťou a strieľať z očí ničivé lúče. Je nezraniteľný bežnými prostriedkami a je nezávislý od príjmu potravín, tekutín a dýchania. Medzi jeho superzmysly patrí supersluch a videnie v takmer všetkých častiach spektra. Všetky tieto superschopnosti získava vďaka slnečnému žiareniu, ktoré nabíja jeho špeciálne telesné bunky.

Všetky svoje známe superschopnosti získaval postupne. Počas jeho prvých výskytoch v komiksoch od Joea Shustera a Jerryho Siegela disponoval iba nadprirodzenou silou a rýchlosťou (ktoré boli na výrazne nižšej úrovni než v súčasnosti) a namiesto lietania dokázal iba skákať na veľmi veľké vzdialenosti.

Vážne zraniť Supermana je možné iba pomocou kryptonitu, v súčasnej komiksovej mytológii je zraniteľný aj pomocou mágie, extrémnej fyzickej sily a nedostatku solárneho žiarenia. Keďže má odlišný genetický kód ako človek, nemôže ochorieť nijakou známou chorobou, ale zároveň to vylučuje akúkoľvek možnosť mať deti.

Superman v iných médiách
------------------------

### Filmy

Najznámejším filmom je Superman z roku 1978, ktorý režíroval Richarda Donnera. V hlavnej úlohe vystupoval vtedy neznámy Christopher Reeve, v úlohe jeho biologického otca Jor-Ela sa predstavil Marlon Brando a Supermanovho nepriateľa Lexa Luthora hral Gene Hackman. Film mal na svoju dobu nevídaný rozpočet, až 50 miliónov dolárov a stal sa z neho obrovský hit. Kultovú úvodnú znelku vytvoril John Williams, ktorý má na svedomí hudbu k filmovým sériám Star Wars, Indiana Jones a Harry Potter. Boli natočené 3 pokračovania – Superman II, ktorý si udržal kvalitu a popularitu svojho predchodcu, a Superman III a Superman IV: The Quest for Peace, ktoré boli obrovskými prepadákmi.

Superman sa vrátil v roku 2006 vo filme Superman Returns (Superman sa vracia) od režiséra Bryana Singera. Supermana si opäť zahral pomerne neznámy herec, Brandon Routh. Vo filme sa objavil aj už zosnulý Marlon Brando a v úlohe Lexa Luthora Kevin Spacey.

Po sedemročnej prestávke sa Superman vrátil opäť na plátna kín. Film s názvom Man of Steel (Muž z ocele) z roku 2013, ktorého rozpočet sa vyšplhal až na 225 miliónov amerických dolárov a režíroval ho Zack Snyder, známy filmami 300 alebo Watchmen (Strážcovia). Supermana stvárnil herec Henry Cavill, ďalej sa vo filme objavili Amy Adams ako Lois Laneová, Michael Shannon ako generál Zod, a Russell Crowe, ktorý sa stal po Marlonovi Brandovi druhým oscarovým hercom, ktorý stvárnil postavu Jor-Ela.

### Videohry

Superman sa objavil ako protagonista v malom počte videohier, no žiadna z nich nezaznamenala veľký úspech. Úplne prvou bola hra Superman pre konzolu Atari 2600. V roku 1999 vyšla pre konzolu Nintendo 64 neslávne známa hra s rovnakým názvom, ktorá je často považovaná za jednu z najhorších hier všetkých čias.

Okrem týchto hier sa však Superman objavil ako vedľajšia postava v hrách, ktoré si získali väčšiu popularitu než jeho sólové tituly. Medzi ne patrí videoherná séria Lego Batman (kde sa Superman objavil v druhom a treťom dieli) a hra Injustice: Gods Among Us, kde alternatívna verzia Supermana vystupovala ako hlavný antagonista.

Pozri aj
--------

* Smallville